આઝાદી બાદના મીરાબહેન સાથેના પત્રવ્યવહારમાં બાપુ ઘણીવાર મૃત્યુનો ઉલ્લેખ કરતા હતા. એ ગણતરી સાચી પડતી હોય તેમ જાન્યુઆરી ૩૦, ૧૯૪૮ના રોજ નાથુરામ ગોડસેએ તેમની ત્રણ ગોળી મારીને હત્યા કરી. મીરાબહેન એ વખતે પશુલોક આશ્રમમાં હતા. ગાંધીજીની હત્યાના સમાચાર સાંભળીને તેઓ બેભાન થઈ ગયા. પણ પછી તેમને ગાંધીજીનો ઉપદેશ યાદ આવ્યો. ગાંધીજી તેમને કહેતા કે, એ આત્મા જેના માટે તને પ્રેમ છે તે હંમેશા તારી સાથે જ રહેશે એટલે મારા મૃત્યુ બાદ તું જ્યાં હો ત્યાં જ રહી કામ આગળ ધપાવજે. મૃતદેહના અંતિમ દર્શન કરવાનો કોઈ અર્થ નથી. એટલે જ લોકોની અનેક સમજાવટ છતાં તેઓ ગાંધીજીના અંતિમ દર્શન કરવા માટે દિલ્હી નહોતા ગયા.